## Pravilnik o mjeriteljskim i tehničkim zahtjevima za brodske spremnike

### NN 2/2007 (4.1.2007.), Pravilnik o mjeriteljskim i tehničkim zahtjevima za brodske spremnike

# DRŽAVNI ZAVOD ZA MJERITELJSTVO

**167**

Na temelju članka 16. stavka 3. Zakona o mjeriteljstvu (»Narod­ne novine« broj
163/03), ravnatelj Državnog zavoda za mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA BRODSKE SPREMNIKE

OPĆE ODREDBE

Članak 1.

Ovim se pravilnikom propisuju mjeriteljski i tehnički zahtjevi koje moraju
zadovoljavati brodski spremnici plovila na unutrašnjim vodama i priobalnih
brodova (u daljnjemu tekstu: brodski spremnici) i postupak EZ umjeravanja.
Izraz «EZ umjeravanje« označuje umjeravanje koje se provodi u skladu s odredbama
ovoga pravilnika.

Članak 2.

Rezultati provedenoga postupka umjeravanja moraju se zabilježiti u EZ potvrdi o
umjeravanju u skladu s dodatcima I. i II. ovoga pravilnika koji su njegov
sastavni dio.
Zavod mora jednako vrednovati EZ potvrdu o umjeravanju kao i odgovarajuće
nacionalne dokumente o umjeravanju.

MJERITELJSKI ZAHTJEVI

Članak 3.

Mjerila koja se upotrebljavaju za određivanje razine kapljevine u spremnicima
umjerenim u skladu s ovim pravilnikom moraju biti posebno prilagođena za tu
namjenu.
Mjerila iz stavka 1. ovoga članka moraju zadovoljavati zahtjeve odgovarajućega
posebnog pravilnika koji će donijeti ravnatelj Držav­nog zavoda za mjeriteljstvo
(u daljnjemu tekstu: Zavod) u roku od jedne godine od dana stupanja na snagu
ovoga pravilnika.
Do donošenja odgovarajućega pravilnika za mjerila iz prethodnoga stavka mogu se
upotrebljavati mjerila koja odobri Zavod u skladu s propisima.

PRIJELAZNE I ZAVRŠNE ODREDBE

Članak 4.

Ovaj pravilnik stupa na snagu osmoga dana od dana objave u »Narodnim novinama«.

Članak 5.

Odredba stavka 2. članka 2. ovoga pravilnika primjenjivat će se od dana ulaska
Republike Hrvatske u Europsku uniju ili od dana potpisa odgovarajućega
međunarodnog sporazuma o međusobnome priznavanju potvrda o umjeravanju.

Članak 6.

Do ulaska Republike Hrvatske u Europsku uniju umjesto u pra­vilniku danog naziva
»EZ umjeravanje« i »EZ potvrda o umjeravanju« upotrebljavat će se nazivi
»umjeravanje« i »potvrda o umjera­vanju«.

Klasa: 011-02/06-04/9
Urbroj: 558-04/1-06-1
Zagreb, 21. prosinca 2006.

Ravnatelj
**Mirko Vuković, dipl. ing**., v. r.

DODATAK I.

OPĆI ZAHTJEVI KOJI SE ODNOSE NA UMJERAVANJE SPREMNIKA I POSUDA

1. Primljivost spremnika mora se određivati:
• pretakanjem vode ili neke druge prikladne kapljevine čiji je obujam izmjeren
mjerama ili mjernom opremom s mjerilima poseb­no umjerenim za tu namjenu
• ili izračunom na temelju izmjera spremnika kako su određene; taj se postupak
mora dopuniti, gdje je to moguće, djelomičnom unakrižnom provjerom s pomoću
izmjerenih obujama kapljevine.
2. Postupci umjeravanja moraju se provoditi na takav način i s mjerilima takve
točnosti da relativne pogrješke s obzirom na prim­ljivost navedenu u izdanim
dokumentima ne prelaze:
(a) općenito: ± 3/1000 pokazane primljivosti;
(b) iznimno, kad se radi o spremnicima veoma složenoga oblika koje nije moguće
umjeriti pretakanjem: ± 5/1000 pokazane prim­ljivosti.
3. Rezultati postupaka umjeravanja moraju se zabilježiti u potvrdi o umjeravanju
uz koju se prilažu dijagrami i tablice, posebno, obujam kapljevine, izražen u
litrama ili kubičnim decimetrima ili kubičnim metrima, koji se nalazi u
spremniku kad je slobodna površina kapljevine na danoj visini, izraženoj u
centimetrima ili decimetrima, na okomitoj plohi duljinske mjere.
Centimetarske ili decimetarske tablice mogu biti dopunjene milimetarskom
interpolacijskom tablicom.
Ti dokumenti moraju biti u skladu s dodacima II., III. i IV.
4. Na svakome spremniku mora u blizini mjernog otvora biti učvršćena umjerna
ploča (s podacima o umjeravanju).
Na njoj se moraju nalaziti ovi podaci:
• broj spremnika
• ukupna referentna visina, H
• broj potvrde o umjeravanju.
Ploča mora biti izrađena od gradiva zadovoljavajuće trajnosti te mora biti
plombirana EZ pečatnom oznakom od olovnih plomba predviđenih u tu svrhu, tako da
se ne može ukloniti bez oštećenja oznake.
Značajke i izvedba EZ pečatne oznake moraju biti kako su navedene za oznaku
djelomične EZ ovjere u članku 10. (2) i u dodat­ku 11.3 Smjernice Vijeća od 26.
srpnja 1971. o usklađivanju zakona država članica koji se odnose na odredbe o
mjerilima i na metode mjeriteljskog nadzora.
Primjenjuje se članak 12. te smjernice, uz nužne izmjene.
5. Potvrda o umjeravanju ne smije se izdati osim ako izvedba u slučaju da su
izradba i razmještaj spremnika i spojnih cijevi takvi da je u normalnim radnim
uvjetima broda moguće spremnike i spojne cijevi bez poteškoća u potpunosti
isprazniti ili potpuno napuniti, a da pritom ne budu iznad mjerene kapljevine
ili unutar nje uhvaćeni zračni džepovi, ispod razine pri kojoj se spremnik
smatra punim.
Ako su dopuštene iznimke ili ako za osiguravanje ispravnog mjerenja treba
poduzeti neke mjere opreza, to mora biti navedeno u potvrdi o umjeravanju.
6. Okomita ploha duljinske mjere na kojoj se određuju visine kapljevine u
pravilu mora prolaziti približno kroz težište vodoravnih odjeljaka spremnika, u
svakome dijelu u kojemu se može pojaviti slobodna površina kapljevine tijekom
mjerenja koja se provode u normalnim uvjetima uporabe.
Ako zbog značajka izradbe spremnika taj uvjet nije ispunjen, u potvrdi o
umjeravanju mora se navesti da je razinu kapljevine u tome spremniku moguće
odrediti samo kad brod ima ništični uzduž­ni nagib broda i ništični poprečni
nagib broda.
Os vodilice uređaja određuje okomiti položaj mjere.
Taj uređaj mora osigurati ispravno postavljanje mjere; ne smiju postojati
sustavne mjerne pogrješke izazvane načinom na koji je on izveden. Vodoravna
ravnina kroz gornji rub uređaja za vođenje predstavlja referentni položaj.
Udaljenost od te ravnine do vodorav­ne i nepomične dodirne ploče smještene
vertikalno ispod toga polo­žaja naziva se »ukupna referentna visina H« i mora
biti navedena pri vrhu svake tablice.
Moraju se poduzeti sve potrebne mjere opreza kako bi se osiguralo da taj
referentni položaj u odnosu na spremnik i ukupna referentna visina H budu doista
nepromjenjivi.
Na referentni položaj mora biti stavljena EZ pečatna oznaka.
7. Uzimajući u obzir:
(a) točnost s kojom su bili određeni obujmi navedeni u tablicama,
(b) točnost s kojom je u spremnicima moguće odrediti razinu slobodne površine
kapljevine,
potvrda o umjeravanju prikazuje relativnu točnost uporabe spremnika pri
određivanju obujma kapljevine koji sadržavaju.
U slučaju navedenome u točki 2. (a) ovoga dodatka, relativna netočnost ne smije
prijeći ± 5/1000 obujma navedena u tablici, a u slučaju navedenu u točki 2. (b)
ne smije prijeći ± 8/1000 obujma navedena u tablici.
Najmanja dopuštena mjeriva visina mora biti pričvršćena na najmanje 500 mm.
8. Oznakama žigosanja, potvrdama o umjeravanju i umjernim tablicama prestaje
valjanost nakon dvanaest godina ili odmah nakon što se spremnik izobliči,
popravlja ili pregrađuje na način kojim se mogu promijeniti njegove mjerne
značajke.
Mjesec i godina isteka odgovarajućega dvanaestogodišnjeg raz­doblja valjanosti
navedeni su pri vrhu potvrde i svake tablice.
Potvrde i tablice moraju se obnoviti samo nakon ponavljanja umjeravanja.

DODATAK II.

ZAPISI O UMJERAVANJU

Zapis o umjeravanju, koji je izdala mjerodavna mjeriteljska služ­ba, mora
sadržavati ove dokumente:
1. Odgovarajuću potvrdu o umjeravanju koja sadržava:
(a) naziv i adresu mjerodavne vlasti koja je izdala tu potvrdu,
(b) ime i položaj osobe koja je provela umjeravanja,
(c) serijski broj potvrde (koji se reproducira na svim ostalim dokumentima i na
umjernim pločama),
(d) datum izdavanja tog certifikata i adresu sjedišta službenika za umjeravanje,
(e) datum isteka valjanosti potvrde,
(f) identifikacijske podatke o plovilu (naziv, registarski broj, naziv i adresu
vlasnika i godinu izgradnje),
(g) popis i narav priloženih dokumenata,
(h) skupine spremnika za koje se može upotrijebiti ista tablica,
(i) oznaku spremnika u kojima postoje drenažni zdenci ili grijači,
(j) ukupni kapacitet,
(k) točnost rezultata danih u tablicama,
(l) točnost uporabe zapisa o umjeravanju pri određivanju obujama kapljevine koja
se nalazi u spremnicima,
(m) najmanju mjerivu visinu.
2. Dijagram br. 1, koji prikazuje položaj spremnika u brodu, a za svaki spremnik
ukupnu referentnu visinu H, smještaj mjere i njezin položaj s obzirom na
pramčanu pregradu spremnika i s obzirom na uzdužnu pregradu ili ravninu.
3. Dijagram br. 2, koji prikazuje poprečni presjek spremnika te polumjer
zakrivljenosti, izbočenost bilge (uzvoj) visinu trupa i izvedbu vodilice.
4. Ako brod ima grijače ili drenažne zdence u spremnicima, tada i dijagram br.
3, koji navodi obujam koji zauzimaju ti grijači, odnosno drenažni zdenci, te
obujam kapljevine koji drenažni zdenci mogu sadržavati, od jednoga do drugoga
ventila za istakanje.
5. Za svaki spremnik ili skup sličnih spremnika, centimetarsku ili decimetarsku
tablicu obujama, koja navodi ukupne referentne visine H i datume isteka
valjanosti te milimetarsku interpolacijsku tablicu, ako takva postoji.

DODATAK III.

UZORAK POTVRDE O UMJERAVANJU

![](dodatni/350493.gif)

\_\_\_\_\_\_
1 Tip broda (npr. brodica za
pretovar, brod, teglenica) i naziv broda.

DODATAK IV.

PRIMJER TABLICE UMJERAVANJA

![](dodatni/350494.gif)
![](dodatni/350495.gif)

\_\_\_\_\_
1 Tip i naziv plovila

Pravilnik, NN 2/2007-167
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)